b'\n_START_ARTICLE_\nNadan Vido\xc5\xa1evi\xc4\x87\n_START_SECTION_\n\xc5\xbdivotopis\n_START_PARAGRAPH_\nPolazio je osnovnu \xc5\xa1kolu "Zlata \xc5\xa0egvi\xc4\x87", a od 5. razreda \xc5\xa1kolu "Bratstvo i jedinstvo" u Splitu. Nakon toga je upisao klasi\xc4\x8dnu gimnaziju "Natko Nodilo". Bavio se i \xc5\xa1portom i to u pliva\xc4\x8dkom klubu Mornar, a potom i vaterpolskom klubu Jadran iz Splita. Paralelno s vaterpolom bavio se veslanjem, ko\xc5\xa1arkom i ronjenjem._NEWLINE_Na Hrvatskim predsjedni\xc4\x8dkim izborima 2009.-2010. kao nezavisan kandidat dobio je 11,33 posto glasova, plasirav\xc5\xa1i se iza Ive Josipovi\xc4\x87a, Milana Bandi\xc4\x87a i Andrije Hebranga.\n_START_SECTION_\nKarijera\n_START_PARAGRAPH_\nGodine 1984. zavr\xc5\xa1io je studij ekonomije na Ekonomskom fakultetu Sveu\xc4\x8dili\xc5\xa1ta u Splitu. Karijeru je zapo\xc4\x8deo kao referent u tvrtki Dalmacijacement gdje 1990. godine preuzima funkciju generalnog direktora i to u trenutku kada je u progla\xc5\xa1en ste\xc4\x8daj tvrtke. Godine 1993. imenovan je \xc5\xbeupanom Splitsko-dalmatinskim, a zatim i zastupnikom Splitsko-dalmatinske \xc5\xbeupanije u \xc5\xbdupanijskom domu Hrvatskog sabora, da bi iste godine postao i najmla\xc4\x91i ministar gospodarstva u ratnoj Vladi Nikice Valenti\xc4\x87a._NEWLINE_Godine 1995. dolazi na \xc4\x8delo Hrvatske gospodarske komore i po\xc4\x8dinje obna\xc5\xa1ati funkciju predsjednika Uprave Kra\xc5\xa1 d.d._NEWLINE_U tijeku svoje karijere obna\xc5\xa1ao je i funkciju predsjednika nogometnog kluba Hajduk koji je za njegova mandata osvojio devet od mogu\xc4\x8dih dvanaest nacionalnih trofeja i plasirao u \xc4\x8detvrtfinale Lige prvaka kao 5.-ti najbolji klub u Europi te sezone. U razdoblju 1995.-1996. bio je i na \xc4\x8delu Hrvatskog nogometnog saveza.\n_START_SECTION_\nIstraga USKOK-a i uhi\xc4\x87enje\n_START_PARAGRAPH_\nPolicija je Nadana Vido\xc5\xa1evi\xc4\x87a privela i po\xc4\x8dela ispitivati 12. studenoga 2013. godine, jer ga u nastavku istrage o aferi Remorker tereti da je zajedno s pro\xc4\x8delnicom svog ureda Zdenkom Peternel i njenim pomaga\xc4\x8dem Davorom Komeri\xc4\x8dkim sudjelovao u izvla\xc4\x8denju oko 32,9 milijuna kuna iz HGK u razdoblju izme\xc4\x91u 2005. i 2010. preko tvrtke Igora Premilovca Remorker, po kojoj je afera i dobila ime._NEWLINE_Dana 13. studenoga 2013. godine USKOK je donio nalog o pokretanju istrage protiv Vido\xc5\xa1evi\xc4\x87a i jo\xc5\xa1 \xc4\x8detvero djelatnika Hrvatske gospodarske komore zbog osnovane sumnje na po\xc4\x8dinjenje kaznenih djela zlouporabe polo\xc5\xbeaja i ovlasti, pomaganja u zlouporabi polo\xc5\xbeaja i ovlasti te krivotvorenja slu\xc5\xbebene isprave. Sumnja se da su Vido\xc5\xa1evi\xc4\x87 i drugi osumnji\xc4\x8deni stekli protupravnu imovinsku korist od oko 35 milijuna kuna na \xc5\xa1tetu HGK. Nadan Vido\xc5\xa1evi\xc4\x87 je uhi\xc4\x87en i odre\xc4\x91en mu je jednomjese\xc4\x8dni istra\xc5\xbeni zatvor u cilju sprje\xc4\x8davanja mogu\xc4\x87eg utjecaja na svjedoke._NEWLINE_Nakon pet mjeseci provedenih u Remetincu, Nadan Vido\xc5\xa1evi\xc4\x87 je 12. travnja 2014. godine pu\xc5\xa1ten na slobodu._NEWLINE_Dana 1. srpnja 2015. godine USKOK je podignuo optu\xc5\xbenicu protiv Nadana Vido\xc5\xa1evi\xc4\x87a i jo\xc5\xa1 osmero okrivljenika zbog po\xc4\x8dinjenja kaznenih djela udru\xc5\xbeivanja za po\xc4\x8dinjenje kaznenih dijela, zlouporabe polo\xc5\xbeaja i ovlasti te pomaganja u zlouporabi polo\xc5\xbeaja i ovlasti.\n_START_SECTION_\nDoprinos gospodarstvu i politici\n_START_PARAGRAPH_\nU toku svog mandata, na \xc4\x8delu HGK radio je na \xc5\xa1irenju gospodarske suradnje u regiji i otvaranju stranih tr\xc5\xbei\xc5\xa1ta za hrvatske gospodarstvenike. Za doprinos u razvoju gospodarskih odnosa s Austrijom 2003. godine mu je dodijeljeno Veliko zlatno odli\xc4\x8dje Republike Austrije._NEWLINE_Njegovom inicijativom je 1997. godine zapo\xc4\x8dela akcija Kupujmo Hrvatsko \xe2\x80\x93 najve\xc4\x87a promotivna aktivnost doma\xc4\x87ih proizvoda i tvrtki s ciljem pove\xc4\x87anja proizvodnje i zapo\xc5\xa1ljavanja, a 2007. godine potaknuo je i akciju Be CROative kojom se u inozemstvu promoviraju hrvatski povijesni izumi i gospodarstvo u cjelini._NEWLINE_Za\xc4\x8detnik je i Centra za kvalitetu HGK te ideje o vizualnom ozna\xc4\x8davanju doma\xc4\x87ih proizvoda i usluga znakovima kvalitete "Izvorno hrvatsko" i "Hrvatska kvaliteta" kao jamstva vrhunske kvalitete i izvornosti. Za vrijeme njegova mandata HGK je postala prva institucija koja je uvela sustav upravljanja kvalitetom ISO 9001:2000, a kako bi se malim i srednjim tvrtkama olak\xc5\xa1alo uvo\xc4\x91enje istog sustava, 2001. godine zapo\xc4\x8det je projekt LUK (Lak\xc5\xa1e uvo\xc4\x91enje upravljanja kvalitetom)._NEWLINE_Potaknuo je otvaranje pet Predstavni\xc5\xa1tva HGK i to u BIH, Crnoj Gori, Srbiji, na Kosovu te u Bruxellesu s ciljem lak\xc5\xa1e komunikacije hrvatskoga gospodarstva s birokracijom i poslovnim krugovima u susjednim zemljama. Predstavni\xc5\xa1tvo u Bruxellesu ima posebnu ulogu obavljanja djelatnosti lobiranja me\xc4\x91u europskim parlamentarcima i radu na pribli\xc5\xbeavanju Hrvatske u EU._NEWLINE_Neki gospodarski potezi Nadana Vido\xc5\xa1evi\xc4\x87a imali su i politi\xc4\x8dku komponentu. Godine 1996. predvodio je gospodarsko izaslanstvo koje je zrakoplovom Croatia Airlinesa sletilo u Sarajevo i zapo\xc4\x8delo otvarati tr\xc5\xbei\xc5\xa1te BiH koja je danas jedan od najva\xc5\xbenijih gospodarskih partnera Hrvatske. To je ujedno bio i civilni zrakoplov koji je nakon rata sletio u BiH. Predvodio je i gospodarska izaslanstva na Kosovo 1999. godine te u Beograd 2000. godine. Nadan Vido\xc5\xa1evi\xc4\x87 je bio veliki zagovornik ulaska Hrvatske u CEFT-u.\n_START_SECTION_\nOcjene i kritike\n_START_PARAGRAPH_\nProces privatizacije Dalmacijacementa u medijima je prozvan aferom zbog dojma u javnosti da mu je sudjelovanje u istom priskrbilo financijsku korist. To je u cijelosti opovrgnuo tjednik Globus 25. velja\xc4\x8de 1994. godine objaviv\xc5\xa1i stenogram sastanka na kojemu se dogovarala prodaja Dalmacijacementa, a koji potvr\xc4\x91uje da se Nadan Vido\xc5\xa1evi\xc4\x87 protivio prodaji spomenute tvrtke.\n_START_SECTION_\nOsobni \xc5\xbeivot\n_START_PARAGRAPH_\nU braku je s Inom Vido\xc5\xa1evi\xc4\x87 s kojom ima troje djece.'